చకచకా.. అనుకూలంగా!
- వేగంగా పావులు కదుపుతున్న ఆర్బీఐ బాస్‌
- వివాదాస్పద అంశాలపై పూర్తి సానుకూలత
- బ్యాంకుల పీసీఏ రూల్స్‌ సడలించేలా చర్యలు..
- త్వరలోనే నాలుగు బ్యాంకులకు మినహాయింపు
- ఆర్బీఐ పాలనాంశాల్లో సవరణలకు ఓకే..!
- బోర్డు సమాశంలో ఈ దిశగానే చర్చలు..
న్యూఢిల్లీ: ప్రధాని మోడీ నమ్మకస్తుడిగా భారతీయ రిజర్వు బ్యాంక్‌ (ఆర్బీఐ) పగ్గాలను చేపట్టిన శక్తికాంత దాస్‌ ఆర్బీఐలో సర్కారు అనుకూల నిర్ణయాలను అమలు చేసే దిశగా వడివడిగా అడుగులు వేస్తున్నారు. నిరర్థక ఆస్తులు పెరిగిపోయి గాడి తప్పుతున్న బ్యాంకులను మళ్లీ దారిలోకి తెచ్చే విధంగా మాజీ ఆర్బీఐ గవర్నర్‌ ఉర్జిత్‌ పటేల్‌ అమలులోకి తెచ్చిన కఠినమైన ప్రాంఫ్ట్‌ కరెక్టివ్‌ యాక్షన్‌ (పీసీఏ) నిబంధనలను దశల వారీగా ఎత్తివేసేలా శక్తికాంత్‌ పావులు కదుపుతున్నట్టుగా సమాచారం. ఇందులో భాగంగా తొలి విడుతగా పీసీఏ నుంచి నాలుగు బ్యాంకులకు ఉరట కలిగించాలని నిర్ణయించినట్టుగా సమాచారం. శుక్రవారం ఆర్బీఐ బోర్డు సమావేశంలోని ఈ దిశగా నిర్ణయం తీసుకున్నట్టుగా తెలుస్తోంది. బ్యాంకింగ్‌ నిబంధనలను సరిగా పాటించకుండా అప్పులివ్వడంతో నిరర్థక ఆస్తులు పెరిగిపోయి.. ఇబ్బందుల్లో పడ్డ బ్యాంకులు తిరిగి దారిలోకి తెచ్చేందుకు గాను ఆర్బీఐ మాజీ గవర్నర్‌ ఉర్జిత్‌ పటేల్‌11 ప్రభుత్వ రంగ బ్యాంకులు 1 ప్రయివేటు బ్యాంకపై పీసీఏ నిబంధనలను అమలులోకి తెచ్చిన విషయం తెలిసిందే. దీంతో ఆయా బ్యాంకులు రుణాలు ఇవ్వడానికి అవరోధం ఏర్పడింది.. దీంతో పాటు వాటికి ప్రభుత్వం నుంచి అందాల్సిన నిధులూ దొరకడం లేదు. ఫలితంగా ఆయా బ్యాంకులు నిధుల కోసం కొట్టుమిట్టాడుతున్నాయి. ఆర్బీఐకి- ప్రభుత్వానికి మధ్య వివాదం ముదరడానికి పీసీఏ కూడా ఒక కారణం.. ఈ నేపథ్యంలో ఆర్బీఐ బాస్‌గా కొత్తగా బాధ్యతలు చేపట్టిన శక్తికాంత దాస్‌ ప్రభుత్వ యోచన మేరకు కొన్ని బ్యాంకులకు పీసీఏ నిబంధనలను సడలించాలని భావిస్తున్నట్టుగా ఆర్బీఐ వర్గాల సమాచారం. దీనికి సంబందించి ఆర్బీఐ బోర్డు సమావేశంలో తీవ్రంగా చర్చ జరిగినట్టుగా తెలుస్తోంది.
గత రెండు బోర్డు సమావేశాల్లో పీసీఏ విషయంలో కఠినంగానే వ్యవహరించాలని బోర్డు భావించినప్పటికీ.. కొత్త గవర్నర్‌ చొరవతో ఈ నిబంధనలను సడలించే దిశగా బోర్డు ఆలోచిస్తున్నట్టుగా సమాచారం. దీనికి సంబంధించి ప్రభుత్వ ప్రతినిధులతో చర్చలు జరపనున్నట్టుగా బోర్డు సమావేశం అనంతరం దాస్‌ వెల్లడించారు. దీనికి తోడు వ్యవస్థకు అవసరమైన లిక్విడిటీని అందించే విషయంలో కూడా శక్తికాంత్‌ ప్రభుత్వ ప్రతినిధులతో తాను త్వరలోనే చర్చలు జరపనున్నట్టుగా తెలిపారు. తదుపరి బోర్డు సమావేశం నాటికి ఆయా బ్యాంకుల పనితీరును బట్టి వాటికి పీసీఏ నిబంధనల నుంచి మినహాయింపునిచ్చే అంశమై ఆర్బీఐ నిర్ణయం తీసుకొనేలా చకచక చర్యలు సాగుతున్నట్టుగా సమాచారం. త్వరలోనే ఆర్బీఐకి చెందిన ఫైనాన్షియల్‌ సుపర్‌విజన్‌ ఎపెక్స కమిటీ బ్యాంకుల పనితీరును పరిశీలించి ఏయే బ్యాంకులకు పీసీఏ వెసులుబాటు కల్పించాలని విషయమై నిర్ణయం తీసుకోనుంది. దీంతో ఆయా బ్యాంకులకు ప్రభుత్వ నుంచి కూడా మూలధన సాయం అందనుంది. కొన్ని బ్యాంకులకైన ఊరట లభిస్తే వ్యవస్థలో రుణ లభ్యత స్థాయి పెరుగుతుందన్నది ఆర్బీఐ బోర్డు ఆలోచనగా తెలుస్తోంది.
శక్తికాంత నియామకం ప్రమాదకరం
భారతీయ రిజర్వు బ్యాంక్‌ (ఆర్బీఐ) గవర్నర్‌గా కేంద్ర ప్రభుత్వం శక్తికాంత దాస్‌ను నియమించడం పట్ల శివసేన పార్టీ తీవ్ర అభ్యతరం చేసింది. ఆయనను ఆ పదవిలో నియమించడం ప్రమాదకరమని పేర్కొంది. 'నిజాలు మాట్లాడే వారంటే భారతీయ జనతా పార్టీకి ఇష్టం ఉండదు. తాము తీసుకునే నిర్ణయాలపై సానుకూలంగా స్పందిస్తూ తల ఊపే వారంటేనే ఆ పార్టీకి ఇష్టం. దాస్‌ను ఆర్బీఐ గవర్నర్‌గా నియమించడం వెనుక ఆ పార్టీ అసలు ఉద్దేశం ఇదే అయితే.. దేశంలో ఆర్థిక ఉగ్రవాదం ప్రారంభం కాబోతుందనే చెప్పుకోవాలి. ప్రధాని నరేంద్ర మోదీ ప్రభుత్వం తీసుకున్న అన్ని నిర్ణయాలను దాస్‌ ప్రశంసించారు. నవంబరు 2016న పెద్దనోట్ల రద్దు నిర్ణయాన్ని ఆయన గుడ్డిగా సమర్థించారు. ఆ సమయంలో దేశ ప్రజలు ఎన్నో కష్టాలు పడ్డారు. కొత్త రూ.2,000 నోట్ల చలామణి విషయంలో చాలా అనుమానాలు వచ్చిన సమయంలో దాన్ని కూడా సమర్థించేలా మాట్లాడారు' అంటూ ఆ పార్టీ తమ పత్రిక 'సామ్నా'లో ఓ కథనం ప్రచురించింది. 'పెద్దనోట్ల రద్దుని రఘురామ్‌ రాజన్‌ ముందే వ్యతిరేకించి, ఆర్బీఐ గవర్నర్‌ పదవి నుంచి వైదొలిగారు. ఆర్బీఐకి ఉన్న స్వతంత్ర ప్రతిపత్తిని కాపాడడానికే ఉర్జిత్‌ పటేల్‌ తన పదవిని త్యాగం చేశారు. ఆర్బీఐ నగదు నిల్వలపై ప్రభుత్వం దాడి చేయకుండా కాపాడారు. పెద్దనోట్ల రద్దు, జీఎస్టీ వంటి దోషపూరిత విధానాల వల్లే ప్రస్తుతం దేశ ఆర్థిక వ్యవస్థలో గందరగోళం నెలకొందని విమర్శించింది. పారిశ్రామిక వేత్తలు, బడా వ్యాపారవేత్తలు బ్యాంకుల్లో తీసుకున్న అప్పులు తీర్చడంలో విఫలమవుతున్నారని, కొందరు దేశం వదిలి పారిపోయారని ఆ పార్టీ గుర్తు చేసింది. దాస్‌కి రాజకీయ నాయకులతో మంచి సత్సంబంధాలు ఉన్నాయని తెలిపింది. ఆయన ఆర్బీఐ గవర్నర్‌గా సమర్థవంతంగా పని చేయలేకపోతారని విమర్శించింది. ఆయన ద్రవ్యోల్బణం, ఆర్థిక నిర్వహణ వంటి కీలకమైన అంశాలను ఎదుర్కోవాల్సి ఉంటుందని పేర్కొంది.
మీ స్నేహితులకు రికమెండ్ చెయ్యండి